# Opfølgning studietur

Sagsid: 23/4311

Initialer: lskan

**Åben Sag**

## Resumé

Børn & Skoleudvalget var d. 22. – 25. august 2023 på studietur i Stavanger, Norge. Målet var at hente inspiration til arbejdet med trivsel og inklusion på børn- og ungeområdet.

Denne målsætning har fordret at finde en destination for studieturen, hvor menneske- og barnesynet ligner vores eget i Danmark, og hvor man i arbejdet for – og med – børn og unge er minimum lige så langt fremme som i Danmark i forhold til den nyeste forskning – og også gerne længere. Destinationen for studieturen blev således Stavanger i Norge, hvor de gennem de sidste årtier har været i gang med store omfattende forskningsprojekter på børneområdet, der har vakt international interesse. Samtidigt arbejder de både lokalt, og kommunalt i samarbejde med universitetet i Stavanger, med at integrere denne nye viden om barnets udvikling i hverdagens praksis på flere niveauer.

## Sagsfremstilling

Formålet med studieturen har været at hente inspiration til trivsels– og inklusionsarbejdet i Esbjerg, set i flere perspektiver.

Det har været et ønske at indhente viden om, hvilke fund der er gjort – og stadig gøres forskningsmæssigt - i de to forskningsprojekter Stavanger universitet udfører i samskabelse med kommunens børnehaver og skoler.

Ud over besøg hos forskere på UiS (Universitetet i Stavanger) har studieturen desuden indeholdt møder med det politiske niveau i Stavanger kommune, det forvaltningsmæssige niveau ved direktør og chefer i kommunens afdeling for Oppvekst og Utdanning, samt praksisniveauet ved en universitetsbørnehave og en skole.

Møderne har således repræsenteret en bred vifte af perspektiver på arbejdet med trivsel og inklusion i Stavanger.

I løbet af studieturen har der været læringsopsamlinger, hvor Børn & Skoleudvalget har fremhævet forskellige inspirerende pointer fra besøgene.

Herunder er fremhævet fire af inspirationspunkterne, som kunne være meningsfulde i et Esbjerg perspektiv:

Partnerskabsaftale mellem kommune og universitet

Fokus på gensidig nysgerrighed på praksis og videns udveksling fra uddannelsesinstitution til praksis, og ikke mindst fra praksis til uddannelsesinstitution. Den gensidige udveksling og forpligtelse bidrager til at sikre uddannelsens relevans samt tydelig sammenhæng mellem uddannelse og praksis, hvilket ruster de studerende bedre til jobstarten. Fokus på praktikforløb med uddannede vejledere.

Kvalitetsudvikling i dagtilbud

GoBan projektet har forsket i, hvordan kvaliteten i norske børnehavers omsorgs-, lege- og læringsmiljøer ser ud, og hvilken betydning den varierende kvalitet har på barnets sociale, emotionelle og kognitive udvikling. Fælles mål om at sikre alle børn et barnehavetilbud af god kvalitet. Dette er sammenligneligt med Danmark, hvor den danske nationale undersøgelse fra foråret 2023 af kvalitet i pædagogiske læringsmiljøer på småbørnsområdet viser den samme spredning. Vi skal drøfte forståelsen af kvalitet; hvad er god kvalitet og for hvem? Og operationalisere kvalitetsforståelsen, så alle børn mærker effekten heraf.

Jåttåmodellen. En model for opstart og tilvænning til dagtilbud. I denne model indgår forældrene som aktive i opstarten og er med de første fem dage som hovedansvarlige for barnet. I denne periode kan personalet lære barn og forældre at kende. Forældrene kan danne netværk indbyrdes. Virksomhedslederen (svarende til områdeleder) afholder et forældrekursus for alle forældre. Med til denne model skal tilføjes, at der i Stavanger er børnehavestart én gang om året, så afprøvning af denne model vil kræve tilpasning i forhold til Esbjerg.

Strategi for samarbejdet med barnet, som viser, hvordan barnet kan deltage og bidrage: ”Lad os snakke MED børnene, ikke bare OM dem”. Skabe et vedholdende mindset om, at barnet skal involveres i beslutninger vedrørende eget liv.

Alle øvrige inspirationspunkter kan ses i bilag.

## Lovgrundlag, planer mv.

Børn & ungepolitikken

## Kompetencer

Børn & Skoleudvalget

## Indstilling

Direktør for Børn & Kultur indstiller til Børn- & Skoleudvalget, at der arbejdes videre med de fire inspirationspunkter i sagsfremstillingen i Esbjerg kontekst.

## Beslutning Børn & Skoleudvalget den 10-10-2023

Godkendt.

### Bilag

|  |  |  |  |  |
| --- | --- | --- | --- | --- |
| 1 - 6526768 | Åben | Pointer og læringsopsamling Studietur Børn.docx\_CaseNo23-4311\_5223019\_v1.pdf | (290905/23) | (H) |